**เอสซีจี ชูนวัตกรรมกระดาษ ร่วมจัดงานประชุม APEC 2022 Thailand ที่เป็นมิตรต่อสิ่งแวดล้อม**

นับเป็นโอกาสดีที่ประเทศไทยเป็นเจ้าภาพการประชุมความร่วมมือทางเศรษฐกิจเอเชีย-แปซิฟิก หรือ APEC 2022 Thailand ตลอดทั้งปี 2565 แต่คงไม่น่าประทับใจ หากการประชุมจบลงที่ **“มหกรรมขยะ”** ไม่ว่าจะเป็นบูธ ป้าย โต๊ะ หรือเอกสารต่าง ๆ **“เอสซีจี”** จึงเดินหน้าต่อยอดแนวทาง ESG (Environmental, Social and Governance) ผนึกกำลังสร้างสิ่งแวดล้อมสีเขียวและสังคมยั่งยืน โดยร่วมมือกับกระทรวงการต่างประเทศจัดการประชุม **APEC** **2022 Thailand** ในลักษณะเป็นมิตรต่อสิ่งแวดล้อมหรือ Green Meeting ที่คำนึงถึงการใช้ทรัพยากรอย่างคุ้มค่า ลดผลกระทบต่อสิ่งแวดล้อม โดยสนับสนุนในเรื่องการจัดเตรียมอุปกรณ์ (Green Arrangement) ที่ทำมาจากกระดาษรีไซเคิล

**นายพฤทธิพงษ์ ปุณฑริโกบล ผู้อำนวยการกองนโยบายเศรษฐกิจระหว่างประเทศ กรมเศรษฐกิจระหว่างประเทศไทย** กล่าวว่า “การเป็นเจ้าภาพจัดประชุมกรอบความร่วมมือทางเศรษฐกิจในภูมิภาคเอเชีย-แปซิฟิก (Asia-Pacific Economic Cooperation: APEC) ที่มีพลังในการขับเคลื่อนการเติบโตของโลก เนื่องจากสมาชิกเขตเศรษฐกิจเอเปคมีอัตราการเติบโตทางเศรษฐกิจสูงสุดในโลก ถือเป็นภารกิจสำคัญอย่างมาก ซึ่งจะเปิดโอกาสให้ประเทศไทยแสดงถึงศักยภาพด้านเศรษฐกิจ และร่วมผลักดันแนวคิดใหม่ ๆ ที่จะช่วยพัฒนาประเทศให้เติบโตอย่างยั่งยืน โดยตลอดทั้งปีในวาระการเป็นเจ้าภาพ จะมีผู้เข้าร่วมจำนวนมากกว่า 10,000 คน ดังนั้น การจัดการประชุมในลักษณะ Green Meeting จึงมีความจำเป็นเพื่อช่วยลดผลกระทบต่อสิ่งแวดล้อมและเป็นประโยชน์ต่อการขับเคลื่อนความร่วมมือในกรอบของ APEC ในลักษณะที่ยั่งยืนต่อไปอีกด้วย”

“การรักษาทรัพยากรธรรมชาติเป็นทิศทางการพัฒนาที่เราต้องให้ความสำคัญ ซึ่งความร่วมมือกับเอสซีจีที่เป็นพันธมิตรหลักในการจัดประชุม มีความจำเป็นและมีประโยชน์มาก ตัวอย่างที่เห็นได้ชัดคือชิ้นงานตกแต่ง (Display) ทำมาจากกระดาษ ซึ่งสามารถนำกลับไปใช้ในการประชุมครั้งอื่น ๆ ได้ และยังนำไปเก็บสิ่งของ หรือมอบให้แก่ผู้เข้าร่วมงานเพื่อนำไปใช้ประโยชน์อื่น ตอบโจทย์การใช้ทรัพยากรอย่างคุ้มค่าตามแนวทาง BCG (Bio-Circular-Green Economy) โมเดลเศรษฐกิจสู่การพัฒนาที่ยั่งยืนได้เป็นอย่างดี โดยประเทศไทยในฐานะเจ้าภาพได้รับคำชื่นชมว่าเรามีพันธมิตรที่ดี สามารถร่วมมือกับเอกชนนำเสนอตัวอย่างที่จับต้องได้จริงในการใช้ทรัพยากรอย่างคุ้มค่า และแนวทางปฏิบัติที่ดีในการจัดประชุมรูปแบบ Green Meeting”

**คุณปรินดา อัครภาพ Manager - Inspired Solutions Studio บริษัทเอสซีจี แพคเกจจิ้ง จำกัด (มหาชน) หรือ SCGP** กล่าวว่า “ทุกวันนี้การจัดประชุมหรือนิทรรศการจะมีการตกแต่งบูธให้สวยงาม แต่หากนำวัสดุใหม่ ๆ มาใช้ตลอดเวลา ขณะที่ทรัพยากรก็เริ่มลดลง จะยิ่งเร่งวิกฤติโลกร้อน เอสซีจีสนับสนุนการใช้ทรัพยากรอย่างคุ้มค่าด้วยการนำมาใช้ซ้ำ (Reuse) ลดการใช้ (Reduce) และนำมาใช้ประโยชน์ได้อีก (Recycle) จึงนำเรื่องนี้มาออกแบบการประชุมในลักษณะ Green Meeting  โดยใช้กระดาษรีไซเคิลเป็นวัสดุจัดงาน หรือจัดแต่งสถานที่ที่มีการจัดกิจกรรมตลอดทั้งปี ตั้งแต่ซุ้มประตูทางเข้า ฉากหลังจุดถ่ายภาพ (Backdrop) โพเดียม และสื่อในการประชาสัมพันธ์งาน หรือแม้แต่ถังขยะก็นำตัวกระดาษมาเป็นวัตถุดิบหลักในการใช้งาน”

“ความท้าทายคือ การนำกระดาษที่เป็นวัสดุไม่แข็งแรง มาออกแบบให้แข็งแรงทนทาน ใช้งานได้ตลอดทั้งปี หรือประมาณ 14 ครั้ง น้ำหนักเบา ขนย้ายง่าย ติดตั้งได้เร็วกว่านิทรรศการแบบเดิมถึง 2 เท่า พร้อมดีไซน์ที่สวยงามสะดุดตา โดยใช้แผ่นกระดาษลูกฟูกที่สามารถปรับสัดส่วนได้ จึงติดตั้งได้เหมาะสมกับพื้นที่ทุกรูปแบบ ที่สำคัญหลังเสร็จสิ้นการใช้งาน ยังนำมาทำเป็นกล่องให้ผู้เข้าร่วมงานใส่ของกลับบ้านและนำมารีไซเคิลใหม่ ผลิตเป็นชั้นวางหนังสือรักษ์โลกให้น้อง ๆ ในโรงเรียนที่ขาดแคลน ช่วยลดขยะ และไม่มีขยะเกิดขึ้นไม่ว่าจากงานใด ๆ เป็นคอนเซ็ปต์ในการจัด Green Meeting อย่างเต็มรูปแบบ”

คุณปรินดากล่าวด้วยว่า “ความคิดสร้างสรรค์ในเรื่องดีไซน์ และการนำวัสดุมาใช้อย่างคุ้มค่ามากที่สุดช่วยสร้างความประทับใจให้ทุกคน เพราะเป็นความร่วมมือกันดูแลสิ่งแวดล้อมให้ดีขึ้น ซึ่งการใช้วัสดุที่เป็นกระดาษสามารถดีไซน์เป็นสิ่งต่าง ๆ ได้มากมาย ไร้ข้อจำกัด ไม่ว่าจะเป็นการตกแต่งสถานที่ หรือส่วนประกอบอื่นให้ตอบโจทย์ความต้องการของลูกค้า”

**ด้านคุณกรกฎ อารีวิทยาเลิศ Marketing Display Designer บริษัทเอสซีจี แพคเกจจิ้ง จำกัด (มหาชน) หรือ SCGP** กล่าวเสริมว่า “ชิ้นงานตกแต่งจากระดาษในการประชุม APEC 2022 Thailand ถูกออกแบบให้เป็นชิ้นส่วนที่สามารถพับและเปลี่ยนรูปทรงได้ ช่วยลดพลังงานในการขนส่ง หากทุกงานอีเว้นท์หันมาใช้กระดาษก็จะมีส่วนช่วยลดมลพิษในการติดตั้งได้อย่างก้าวกระโดด แถมยังช่วยลดต้นทุน จากการติดตั้งได้รวดเร็ว ไม่ต้องใช้คนติดตั้งจำนวนมาก ซึ่งตอบโจทย์ผู้จัดงาน และช่วยดูแลโลก”

เอสซีจี ส่งเสริมแนวปฏิบัติตามหลักเศรษฐกิจหมุนเวียน (Circular Economy) ขอเชิญชวนทุกคนร่วมเป็นส่วนหนึ่งในการสนับสนุนจัดประชุมลักษณะ Green Meeting หมุนเวียนทรัพยากรใช้อย่างคุ้มค่าให้เกิดประโยชน์สูงสุด และลดผลกระทบต่อสิ่งแวดล้อม เพื่ออนาคตโลกที่ยั่งยืนต่อไปตามแนวทาง ESG (Environmental, Social and Governance) โดยการประชุม Green Meeting ต้องคำนึงถึงหลักการ ดังนี้

1. การเลือกสถานที่ (Green Venue)
2. การจัดเตรียมเอกสาร (Green Document)
3. การจัดเตรียมอุปกรณ์ (Green Arrangement)
4. การจัดเตรียมอาหารและเครื่องดื่ม (Green Catering)
5. การทำ Carbon Footprint และทำการชดเชยก๊าซเรือนกระจกที่เกิดขึ้น (Climate Protection)

สามารถรับชมวิดีโอ การจัดงาน Green Meeting ในการประชุม APEC 2022 Thailand ได้ที่ <https://youtu.be/wf1cbyrzh2c>

#######